شەفەق‌نیوز/ تا هەفتەی تر شار سنە، ناوەند ئوستان کوردستان دە ئێران، دبێگە خاون هێڵ‌ئاسن ئوو وێسگای قەتار و لوگومووتیڤ هن خوەێ.
تا ئێسە بان دو هزار میلیارد تمەن ئوو دە دریژاێ یەکێ دو دەهە خەرج ئەڕا ئی پرۆژە کریاگە.
داشتن قەتار لە خەون و خێیاڵەێل کوردستانییەێلە بییە و دە شێعر و گوورانی فولکلوریش، جاران باس قەتار سنە جوور نمادێگ شاعرانە و لەێ‌وا کریاگە:
"قەتار"ێک بێنن خەمانم بار کەن
لە شاری "سنە" دووس خەوەردار کەن
دە نام شارەێل گوردنشین ئێران، ئێسە هە کرماشان خاون‌ هێڵ‌ئاسنە.
دە دەوران شەڕ جەهانڕوو دوێیم، ئنگلیسییەێلە هێڵ ئاسنێگ دە شار دێهلوڕان ئوستان کوردنشین ئیلام کیشانە ئەڕا پەیوەندی داین ئیلام و خووزستان و کووت و عمارە ک هیچ وەخت قەتارێ لەێ رەد نەبی.
قەتار سنە، ئەگەر وە عراق پەیوەندیێ بدرێ دتوانێ ئەڕا هەرێم کوردستانیش ببێگە چین خەیرێ.
